《和提举游上方南禅十韵》
宋代·吕陶

宿约游云谷，晨兴过寺扉。雨声随步急，暑气逐风微。

正午逢晴照，层霄敛夕霏。江涛千里涌，城郭万山围。

清集同挥麈，高谈及转玑。虚凉河朔饮，萧散道家衣。

适意朋簪盛，回头世网非。棋休誇小胜，禅莫问馀机。

对景聊行乐，因吟欲赋归。高人应笑我，白首恋轻肥。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。